KIRJALLINEN KYSYMYS P-0217/03

esittäjä(t): Giacomo Santini (PPE-DE) komissiolle

(27. tammikuuta 2003)

Aihe: Komission jäsen Fischlerin ehdotus maatiloille maksettavista yhteisön tuista

Komission jäsenen Franz Fischlerin ehdotuksissa esitetään, että kullekin maatilalle maksetaan vuosittain yksi kiinteämääräinen korvaus, joka perustuu kyseiselle tilalle kolmena edellisenä vuonna 2000, 2001 ja 2002 maksetun yhteisön tuen keskiarvoon. Italiassa monet, etenkin naudanlihaa tuottavat tilat eivät kuitenkaan ole esittäneet noina vuosina tukipyyntöjä monesta syystä: huono tiedottaminen, tuen heikko kiinnostavuus, byrokratia, mahdotonta käyttää karjaluetteloita, joita ei ole tai jotka ovat epätäydellisiä. Tilastollisesti Italia pyytää noin 1 300 000 teurastuspalkkiota vuodessa, vaikka palkkiokelpoisten eläinten määrä on 4 500 000. Myös Italian parhaiten organisoidulla alueella, Lombardiassa, vain 70 prosenttia tiloista esittää tukihakemuksen enintään 70 prosentille palkkiokelpoisista eläimistä. Näin ollen näillä tuottajilla ei olisi mitään mahdollisuutta saada tukea koko uuden asetuksen voimassaoloaikana. Asetuksessa säädetään poikkeuksista force majeure -tapauksissa, joissa tilat eivät ole viitevuosina voineet tuottaa mitään tai ovat tuottaneet normaalia vähemmän niistä riippumattomista syistä. Ei vaikuta

siltä, että tätä voitaisiin soveltaa kyseessä oleviin tuottajiin, joiden tuotanto on ollut tavanomaisella tasolla, joilla on teoriassa ollut oikeus tukiin ja jotka ovat täyttäneet kaikki vaaditut edellytykset mutta jotka eivät esittäneet tukihakemusta. Joka tapauksessa, tuottajat eivät tienneet, että luopumalla tuista tiettynä vuonna heillä ei olisi tulevina vuosina tai koskaan mahdollisuutta hyötyä uuden järjestelmän mukaisesta kiinteästä tuesta.

Mitä komissio aikoo tehdä korjatakseen tämän suunnattoman vääryyden ja huolehtiakseen siitä, että säädetään erityissäännökset näiden tilojen osalta, jotka kuitenkin olivat tukikelpoisia?

Onko mahdollista esittää hakemus vuosille 2003 ja 2004, jos asetus tulee voimaan 1. tammikuuta 2005?

Onko mahdollista pitää perusteena edellisinä vuosina osoitettuja, hankittuja etuja ja voidaanko kuitenkin vahvistaa kiinteä korvaus, joka perustuu tekijöille, jotka voidaan päätellä nykyisistä tilakohtaisista tiedoista, jotka koskevat pinta-alaa, eläinten määrää ja laskettavissa olevaa tuotantoa?

Franz Fischlerin komission puolesta antama vastaus

(24. helmikuuta 2003)

Komissio ei ole tästä asiasta samaa mieltä arvoisan parlamentin jäsenen kanssa. Kysymyksessä mainitut tapaukset eivät ole suunnaton vääryys, eivätkä ne edellytä, että säädetään erityissäännökset niiden tilojen osalta, jotka kuitenkin olivat tukikelpoisia.

Maanviljelijöillä on yhteisen maatalouspolitiikan puitteissa vapaus hakea tai olla hakematta tukia. Ne maanviljelijät, jotka päättävät olla hakematta tukia huonon tiedottamisen, tuen heikon kiinnostavuuden, byrokratian mutkikkuuden tai nautaeläinrekisterin käytön mahdottomuuden vuoksi, eivät voi vedota sellaiseen perusteltuun luottamukseen, että he olisivat oikeutettuja saamaan uutta tukea, jonka maksaminen perustuu siihen, että maanviljelijälle on myönnetty tiettyä tukea viiteajanjakson aikana.

Komissio haluaa painottaa, että se on ottanut ehdotuksessaan(1) huomioon hyvin poikkeukselliset tapaukset, kuten ylivoimaisen esteen, poikkeukselliset olosuhteet sekä uudet toimijat, jolloin jäsenvaltiot voivat osoittaa tukioikeuksia kansallisesta varannosta.

(1) KOM(2003) 23 lopullinen.